
	Νέος Κύκλος διαλέξεων με θέμα

«Προς την Επανάσταση και τη συγκρότηση του Ελληνικού Κράτους»
Διάλεξη Άγγελου Συρίγου

Ο Ελληνισμός

μετά τη Συνθήκη του Κιουτσούκ Καϊναρτζή (1774)

στο Σπίτι της Κύπρου

Το Σπίτι της Κύπρου και η Εταιρεία Μελέτης Έργου Ιωάννη Καποδίστρια, στο πλαίσιο του νέου κύκλου διαλέξεων που ξεκίνησε τον Ιανουάριο του 2016 με τον γενικό τίτλο: «Προς την Επανάσταση και τη συγκρότηση του Ελληνικού Κράτους», συνδιοργανώνουν την Τετάρτη 19 Οκτωβρίου 2016 και ώρα 20:00, στο Σπίτι της Κύπρου, Ξενοφώντος 2Α Σύνταγμα, τη διάλεξη του Αναπληρωτή Καθηγητή Διεθνούς Δικαίου και Εξωτερικής Πολιτικής στο Τμήμα Διεθνών, Ευρωπαϊκών και Περιφερειακών Σπουδών του Παντείου Πανεπιστημίου κ. Άγγελου Συρίγου με θέμα Ο Ελληνισμός μετά τη Συνθήκη του Κιουτσούκ Καϊναρτζή (1774). Θα σχολιάσει ο Νομικός-Ιστορικός κ. Ανδρέας Κούκος.

Τον Ιούλιο του 1774 στο χωριό Κιουτσούκ Καϊναρτζή, στη δεξιά όχθη του Δουνάβεως, υπεγράφη μεταξύ Ρωσίας και Τουρκίας η ομώνυμη συνθήκη ειρήνης. Η συνθήκη, με την οποία τερματίσθηκαν έξι έτη ρωσοτουρκικού πολέμου, συνιστούσε στρατηγική νίκη έναντι της Οθωμανικής Αυτοκρατορίας και απετέλεσε ορόσημο στην ιστορία της Εγγύς Ανατολής και ειδικότερα του Ελληνισμού. Η ελληνική ναυτιλία, τα ιερά προσκυνήματα, η προσπάθεια για «προστασία» των Χριστιανών Ορθοδόξων εντός της αυτοκρατορίας από τους Ρώσους ανάγονται στη συγκεκριμένη συνθήκη.

Ο Άγγελος Συρίγος γεννήθηκε στην Αθήνα το 1966. Είναι Αναπληρωτής Καθηγητής του Διεθνούς Δικαίου και της Εξωτερικής Πολιτικής στο Τμήμα Διεθνών, Ευρωπαϊκών και Περιφερειακών Σπουδών του Παντείου Πανεπιστημίου. Είναι απόφοιτος της Νομικής Σχολής του Πανεπιστημίου Αθηνών και Διδάκτωρ Νομικής του Πανεπιστημίου του Μπρίστολ. Έχει διατελέσει Γενικός Γραμματέας Πληθυσμού στο Υπουργείο Εσωτερικών (2012-2015) και Ειδικός Γραμματέας Διαπολιτισμικής Εκπαιδεύσεως στο Υπουργείο Εθνικής Παιδείας και Θρησκευμάτων (2007-2009). Έχει βραβευθεί από την Ακαδημία Αθηνών για εργασία του σχετική με την οριοθέτηση της υφαλοκρηπίδας και έχει τιμηθεί με Έπαινο από το Δ’ Σώμα Στρατού για υπηρεσίες προς τη μειονότητα της Θράκης και με Εύφημο Μνεία από το Γενικό Επιτελείο Στρατού για τη συνεισφορά του στη δημιουργία πομακικού-ελληνικού λεξικού.

Η Εταιρεία Μελέτης Έργου Ιωάννη Καποδίστρια (www.ioanniskapodistrias.com) είναι επιστημονική εταιρεία και ιδρύθηκε το 2010. Σκοπός της είναι η επιστημονική μελέτη ιστορικών θεμάτων (πολιτικών - στρατιωτικών - διπλωματικών - κοινωνικών - εκπαιδευτικών - οικονομικών κ.ο.κ.) της περιόδου από τον 16ο έως τον 19ο αιώνα. Συμμετέχει α) σε επιστημονικά συνέδρια/ημερίδες στην Ελλάδα και το εξωτερικό (Κύπρος, Ελβετία, Αυστρία, Ρωσία κ.ο.κ.), β) σε προγράμματα δημοσίων σχολείων με τη μορφή παρουσιάσεων-διαλέξεων. Συνεργάζεται με ελληνικά και ξένα Πανεπιστήμια και επιστημονικούς φορείς. Στηρίζει μεταπτυχιακούς φοιτητές και οργανώνει εκδηλώσεις συνδυάζοντας ιστορικά  γεγονότα  με  τη  μουσική.

